**Προς:** **κα Ευριδίκη Κουρνέτα, ΓΓ Τουρισμού**

**Κοιν.: κα Έλενα Κουντουρά, Υπουργό Οικονομίας, Ανάπτυξης & Τουρισμού**

**κο Ιωάννη Ρέτσο, Πρόεδρο ΣΕΤΕ**

**Θέμα: Σχέδιο Νόμου «Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού»**

Κηφισιά, 14 Δεκεμβρίου 2017

Αξιότιμη κυρία Γενικέ,

Ενημερωθήκαμε από τον Τύπο με δυσάρεστη έκπληξη μας ότι τέθηκε σε διαβούλευση το Σχέδιο Νόμου «Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού». Καταλαβαίνουμε ότι το υπουργείο δεν υποχρεούται να μας ενημερώσει προηγουμένως αλλά, επειδή το τελευταίο διάστημα είναι σαφής η διάθεση επαφής του με τους Φορείς Τουρισμού, εύλογα περιμέναμε μια προηγούμενη επικοινωνία, κάτι που όμως δεν έγινε.

Μελετώντας το εν λόγω Σχέδιο Νόμου παρατηρούμε ότι ΔΕΝ περιλαμβάνονται διατάξεις που αφορούν στις Επιχειρήσεις Ενοικιάσεως Αυτοκινήτων και που σαφώς συνάδουν με το πνεύμα του εκσυγχρονισμού και την κάλυψη κενών της τουριστικής νομοθεσίας που επιδιώκεται.

Τις διατάξεις αυτές τις είχαμε επισημάνει σε συνάντηση που είχαμε μαζί σας και είχε γίνει και από εσάς αποδεκτό ότι χρήζουν άμεσης ρύθμισης αλλά διαπιστώνουμε ότι δεν έχουν συμπεριληφθεί στο Σχέδιο Νόμου.

Σας παραθέτουμε τις προτάσεις μας και παρακαλούμε να συμπεριληφθούν στο Σχέδιο Νόμου «Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού»

1. **Απόδειξη συνδρομής προϋποθέσεων Οδηγού**

Σύμφωνα με την περιπτ. 2 παρ. Η.2 του Ν. 4093/12, επιτρέπεται από τις Επιχειρήσεις Ενοικίασης Αυτοκινήτων χωρίς Οδηγό και η Ενοικίαση με Οδηγό με την χορήγηση σχετικής Βεβαίωσης από την αρμόδια ΠΥΤ.

Η χορήγηση όμως αυτής της Βεβαίωσης δεν σημαίνει και ότι οι Επιχειρήσεις είναι αυτόματα υποχρεωμένες να απασχολούν υπάλληλο – οδηγό. Αυτό θα γίνει όταν θα έχουν κράτηση για Ενοικίαση με Οδηγό και τότε μόνο θα προκύψει και η υποχρέωση των Επιχειρήσεων να τηρούν στα αρχεία τους και να επιδεικνύουν σε τυχόν έλεγχο τα απαραίτητα δικαιολογητικά του Οδηγού. Σε αντίθετη περίπτωση, η απασχόληση υπαλλήλου – οδηγού χωρίς να υπάρχει αντίστοιχη ανάγκη θα ήταν παράλογη και εξαιρετικά επιζήμια για την Επιχείρηση.

Επίσης, είναι σύνηθες, κυρίως σε υποκαταστήματα που έχουν περιορισμένη ζήτηση για Ενοικίαση με Οδηγό, οι υπάλληλοι - οδηγοί να στέλνονται από την Έδρα της Επιχείρησης στα αρχεία της οποίας βρίσκονται και τα αποδεικτικά για τις προϋποθέσεις που πρέπει να πληρούνται.

Κατόπιν αυτών παρακαλούμε για την τροποποίηση του τελευταίου εδαφίου της  περιπ. 2 της παραγράφου Η.2 του  Ν. 4093/12 ως εξής:

**«Οι επιχειρήσεις τουριστικών γραφείων και οι επιχειρήσεις ενοικιάσεως αυτοκινήτων που απασχολούν οδηγούς υποχρεούνται να τηρούν στην έδρα τους τα δικαιολογητικά συνδρομής των προϋποθέσεων των οδηγών για ένα έτος από την έναρξη της εκάστοτε μίσθωσης και να τα επιδεικνύουν σε κάθε έλεγχο από τις αρμόδιες αρχές.»**

**Β. Ενημέρωση ΠΥΤ – Μεταβολές στον στόλο**

Σύμφωνα με τις παρ. 1θ και 3 του άρθ. 3 της ΚΥΑ 16597(ΦΕΚ 2156 Β΄/31.12.2010) οι Επιχειρήσεις Ενοικιάσεως Αυτοκινήτων οφείλουν να υποβάλλουν στην οικεία ΠΥΤ του ΕΟΤ φωτοτυπίες των Αδειών Κυκλοφορίας και των Πιστοποιητικών Εκτελωνισμού για τα αυτοκίνητα του στόλου τους.

Η διάταξη αυτή είχε σαν στόχο να ελέγχεται η κάθε Επιχείρηση ως προς τον ελάχιστο αριθμό αυτοκινήτων που ήταν υποχρεωμένη να διαθέτει ανάλογα με την περιοχή. Η προϋπόθεση όμως αυτή καταργήθηκε με την ΚΥΑ 17393 (ΦΕΚ 3292 Β’/10.12.2012) και πλέον 1 μόνο αυτοκίνητο αρκεί.

Όσο αφορά στον έλεγχο του αν τα αυτοκίνητα ανήκουν σε Επιχείρηση Ενοικίασης Αυτοκινήτων (είτε ιδιόκτητα, είτε μέσω Χρηματοδοτικής Μίσθωσης) αυτός μπορεί να γίνεται μέσα από τις Άδειες Κυκλοφορίας των αυτοκινήτων.

Επειδή το ισχύον καθεστώς, είναι πρακτικά ανεφάρμοστο και προβλέπει άδικες κυρώσεις, προτείνουμε την κατάργηση της διάταξης και την αντικατάσταση με ένα νέο σύστημα που θα διευκολύνει τις Υπηρεσίες σας και τις Επιχειρήσεις μας επιτυγχάνοντας:

* Δραστική μείωση του γραφειοκρατικού όγκου
* Συγκέντρωση στατιστικών στοιχείων ως προς τον στόλο των Ενοικιαζόμενων Αυτοκινήτων

Ειδικότερα, προτείνουμε να αντικατασταθεί η παρ. 1θ και 3 του άρθ. 3 της ΚΥΑ 16597(ΦΕΚ 2156 Β΄/31.12.2010) ως εξής:

**«(α) Οι Επιχειρήσεις Ενοικιάσεως Αυτοκινήτων υποβάλλουν στην αρμόδια ΠΥΤ της Έδρα τους, το 2ο 15ημερο του Αυγούστου κάθε χρόνου, συγκεντρωτική κατάσταση του στόλου των αυτοκινήτων που απασχολούν σε έγχαρτη και ηλεκτρονική (cd) μορφή.**

**(β) Οι Επιχειρήσεις Ενοικιάσεως Αυτοκινήτων οφείλουν να τηρούν στα αρχεία της Έδρας τους και να επιδεικνύουν σε τυχόν έλεγχο αντίγραφα των Αδειών Κυκλοφορία και των Πιστοποιητικών Ταξινόμησης των οχημάτων του στόλου της.»**

Στην παραπάνω πρότασή μας, έχουμε επιλέξει σαν ημερομηνία υποβολής της συγκεντρωτικής κατάστασης τον Αύγουστο γιατί εκείνη τη στιγμή κορυφώνεται η τουριστική κίνηση και μπορούν να εξαχθούν ακριβή στατιστικά στοιχεία.

Υπενθυμίζουμε ότι κάτι ανάλογο είχε γίνει αποδεκτό και για την τήρηση του Βιβλίου Κίνησης Οχημάτων που μέχρι πρόσφατα είχαμε υποχρέωση να τηρούμε και όπου είχε δοθεί το δικαίωμα της ηλεκτρονικής τήρησης των δεδομένων μόνο στην Έδρα της Επιχείρησης και όχι στα Υποκαταστήματα.

**Γ. Ενημέρωση ΠΥΤ – Οχήματα Ενοικίασης με Οδηγό.**

Σύμφωνα με την παρ. 5Β, Απόφαση 15732/2012 (ΦΕΚ 3053 Β’/18.11.2012) οι Επιχειρήσεις Ενοικιάσεως Αυτοκινήτων οφείλουν να ενημερώνουν τον ΕΟΤ ποια αυτοκίνητα θα χρησιμοποιούν στη δραστηριότητα Ενοικίασης με Οδηγό.

Όμως, όλα τα αυτοκίνητα μιας επιχείρησης που εντάσσονται στον στόλο της σύμφωνα με την ΚΥΑ 16597/2010 και, εφόσον καλύπτουν τις απαιτούμενες προϋποθέσεις ηλικίας και κανονισμού EURO, μπορούν να εκμισθώνονται είτε ΧΩΡΙΣ είτε ΜΕ Οδηγό, από την Έδρα ή από οποιοδήποτε Υποκατάστημα της Επιχείρησης ανάλογα με τις ανάγκες της.

**Παρακαλούμε όπως ορίσετε με ειδική Διάταξη ότι «Δεν απαιτείται να υποβάλλονται δικαιολογητικά για αυτοκίνητα που πρόκειται να εκμισθώνονται με Οδηγό εφόσον αυτά έχουν ήδη ενταχθεί στον στόλο της Επιχείρησης Ενοικίασης Αυτοκινήτων χωρίς Οδηγό σύμφωνα με την οριζόμενη διαδικασία για αυτό.»**

**Δ. Ειδικό Διακριτικό Σήμα**

Σύμφωνα με την παρ. 1α της απόφασης Α 80931/5842 (ΦΕΚ 144Β’/29.01.2016), τα αυτοκίνητα που εκμισθώνονται με Οδηγό πρέπει να φέρουν στον πίσω ανεμοθώρακα ειδικό διακριτικό γνώρισμα με την επωνυμία της επιχείρησης.

Η παράλειψη της παραπάνω υποχρέωσης επισύρει χρηματικό πρόστιμο και αφαίρεση των πινακίδων και της Άδειας Κυκλοφορίας του αυτοκινήτου.

Όμως, το σύνολο του στόλου μιας Επιχείρησης Ενοικίασης Αυτοκινήτων μπορεί εν δυνάμει να ενοικιάζεται και με Οδηγό, εφόσον πληρούνται οι απαραίτητες προϋποθέσεις και σε καμία περίπτωση δεν μπορούν να αποκλείονται από τη συγκεκριμένη δραστηριότητα αυτοκίνητα που ήδη βρίσκονται στον στόλο μιας Επιχείρησης ούτε και να υποχρεούνται οι επιχειρήσεις να αγοράζουν αυτοκίνητα ειδικά για αυτό τον σκοπό.

**Παρακαλούμε για την κατάργηση της παρ. 1α της απόφασης Α 80931/5842 (ΦΕΚ 144Β’/29.01.2016), που επιβάλλει εμμέσως την ειδική αδειοδότηση των αυτοκινήτων που εκμισθώνονται με Οδηγό και συνεπώς έρχεται σε σαφή αντίθεση με τη φιλοσοφία του ν. 4093/2012 που είναι η απελευθέρωση των επαγγελμάτων.**

Ελπίζοντας ότι οι προτάσεις μας θα γίνουν αποδεκτές, παρακαλούμε για μια συνάντηση μαζί σας ώστε να μπορέσουμε να σας τις αναλύσουμε.

Με εκτίμηση,

Δημήτρης Μαγγιώρος

Πρόεδρος Συνδέσμου Τουριστικών Επιχειρήσεων

Ενοικιάσεως Αυτοκινήτων Ελλάδος